**Szerződés**

**Interneten megjelenő tartalom-szolgáltatásról és karbantartásáról**

amely létrejött

egyrészről a **Wolters Kluwer Hungary Kft.** (1117 Budapest, Budafoki út 187-189. A épület III. emelet,

Cégjegyzékszám: 01-09-696382, Adószám: 12643228-2-43) a továbbiakban: **Szolgáltató**,

másrészről (név)………………………. (cím)……………… (Cégjegyzékszám)…………….(Adószám)……..……

a továbbiakban: **Megrendelő** között az alulírott helyen és napon, az alábbiak szerint.

**1. A szerződés tárgya, lényegi tartalma**

1.1. Jelen szerződés mellékletében (a továbbiakban: Melléklet) felsorolt joganyagok Interneten történő naprakész szövegállapottal történő megjelenítése Megrendelő Internet oldalán megjelenő linkről, a Szolgáltató szerveréhez kapcsolódással elérhető módon, valamint az így megjelenő joganyagok szövegváltozásainak naprakész követése a Szolgáltató által történő folyamatos szövegkarbantartással, és rendelkezésre állással.

1.2. A Szolgáltató vállalja, hogy a szerződés Mellékletében található joganyagokat saját web-szerverén hozzáférhető weblap-halmazként tárolja és frissíti. A Szolgáltató lehetőség szerint biztosítja, hogy a weblap-halmazt - alapértelmezett beállítású standard web böngészők használatát feltételezve - csak a Megrendelő weblapján elhelyezett linkkel (azaz egy vagy több a megrendelő által bejelentett és a Mellékletben rögzített URL-ről, vagy URL-ekről) lehet elérni.

1.3. A Megrendelő a Mellékletben felsorolt joganyagokat azok kibocsátási éve, száma, kibocsátója, címe alapján linkként tünteti fel ……………………. Internet oldalán/oldalain.

**2. A megjelenítés tulajdonságai**

A Megrendelő Internet oldaláról linkként behívott joganyagok szövegeit a Szolgáltató az alábbiak szerint jeleníti meg:

• a mindenkori a Megrendelő által létesített kapcsolat napja szerint hatályosított szövegállapottal,

• a feldolgozás ütemében folyamatosan, akár óránkénti frissítéssel,

• az esetlegesen közelgő, jövőbeni szövegváltozásra figyelmeztető pop-up (felugró) ablakkal ellátva,

• a joganyagok szövegében megjelenő képekkel és táblázatokkal együtt (kivéve, ha azt nem a joganyaggal együtt közlik vagy egyéb akadály miatt a megjelenítése nem lehetséges)

• lábjegyzetek és kereszthivatkozások nélkül,

• az ún. kapcsolódó anyagok (tehát a Jogtár szöveg/kapcsolódó anyagok látszanak menüpont kikapcsolása után látható szöveg) nélkül.

**3. Felhasználási jog**

3.1. A Megrendelő a linkeket tartalmazó oldalt közvetlen üzleti haszonszerzés céljára nem használhatja fel, azaz köteles azt ingyenesen hozzáférhetővé tenni.

3.2. A Megrendelő tudomásul veszi, hogy a Szolgáltató által számára szolgáltatott hatályosított joganyag az 1999. évi LXXVI. tv. 60/A. § - 62. §-aiban szabályozott adatbázisnak minősül, és szerzői jogilag védett. E tényt a Szolgáltató a weblapokon feltüntetheti.

**4. Jogfenntartás**

A Szolgáltató fenntartja a jogot, a joganyagok megjelenítő felületének, tipográfiájának és struktúrájának megváltoztatására, valamint az 5. pontban meghatározott díjak megváltoztatására. Amennyiben a változás a linket ill. a díjtételeket (kivéve az 5.8. pontban foglaltak szerinti díjváltozást), továbbá jelen szerződést, valamint annak Mellékletét érinti, úgy az esetleges változásról, a változás napját megelőzően írásban, legalább harminc nappal köteles értesíteni a Szolgáltató a Megrendelőt.

**5. A szolgáltatás díja és megfizetése**

5.1. A díjfizetés alapja, a mellékletben felsorolt és az Interneten megjelenített joganyagok karakterszáma (szóközökkel együtt), a megjelenített joganyagok száma, valamint a megjelenítés napjainak száma. Ezek együttesen és a joganyagok szövegváltozásaihoz igazodva, napra változón (5.3. pont) érvényesülnek az alábbi táblázat szerint:

|  |  |  |  |  |  |
| --- | --- | --- | --- | --- | --- |
| **"Karakterszám" feltétel (/nap/honlap)** | **"Jogszabályok száma" feltétel (/nap/honlap)** | **Napi nettó díja:** | **Napi bruttó díja:** | **Éves nettó díja:** | **Éves bruttó díja:** |
| 250 000 karakterig | max. 10 jogszabály | 100 Ft | 127 Ft | 36 000 Ft | 45 720 Ft |
| 250 000 - 500 000 karakterig | max. 20 jogszabály | 195 Ft | 248 Ft | 70 200 Ft | 89 154 Ft |
| 500 001 - 1 000 000 karakterig | max. 30 jogszabály | 340 Ft  | 419 Ft | 122 400 Ft | 155 448 Ft |
| 1 000 001 - 2 000 000 karakterig | max. 40 jogszabály | 540 Ft | 686 Ft  | 183 600 Ft | 233 172 Ft |
| 2 000 001 - 3 000 000 karakterig | max. 50 jogszabály | 700 Ft | 889 Ft | 238 000 Ft | 302 260 Ft |
| 3 000 001 - 5 000 000 karakterig  | max. 60 jogszabály | 1400 Ft | 1778 Ft | 476 000 Ft  | 604 520 Ft |
| 5 000 001 - 8 000 000 karakterig | max. 75 jogszabály | 2800 Ft | 3556 Ft  | 952 000 Ft | 1 209 040 Ft |
| 8 000 001 - 12 000 000 karakterig\* | max. 100 jogszabály | 5600 Ft | 7112 Ft | 1 904 000 | 2 418 080 Ft |

5.2. 12 000 000 karakter, illetve 100 jogszabály felett a Wolters Kluwer Hungary Kft. további joganyagok

megjelentetését és frissítését nem vállalja.

5.3. A karbantartás díja a fenti táblázat szerint naponta attól függően változhat, hogy az esetlegesen frissítéssel érintett joganyag szövegének karakterszáma vagy a joganyagok mennyisége (darab száma) a hatályosítás eredményeként (ideértve a joganyag teljes hatályon kívül helyezését is) csökken vagy növekszik. Megrendelő tudomásul veszi, hogy a karbantartás során a fentiek szerint bekövetkező napi mennyiségi változásoknak megfelelően a díjszámítás is automatikusan változik a táblázatban foglalt mennyiségi határok szerint. Amennyiben a karakterszámok egy napon belül változnak a Szolgáltató az adott napra vonatkozó aktuális magasabb vagy alacsonyabb díjtételt érvényesíti.

5.4. A Szolgáltató a szolgáltatás díját, amennyiben az eléri a 10 000 forintot utólag, negyedévente az adott negyedévet követő hónap 10. napjáig, illetve a szolgáltatás lemondását követően számlázza. Amennyiben a szolgáltatás díja a tárgyévben nem éri el a 10 000 forintot, a korábbi díjakat a Szolgáltató a tárgyévet követő hónap (január) 10 napjáig számlázza ki. A számla 15 napos fizetési határidővel kerül kiállításra. Késedelmes fizetés esetén a Szolgáltató a mindenkori költségvetési törvényben közzétett késedelmi kamatot érvényesít.

5.5. Az 5.1. pontban rögzítettek alapján a számlán egységárként kerül feltüntetésre a napi nettó díj. Az előfizetési időszakon belül a darabszám a napok számát jelzi.

5.6. Vita esetén a Jogtáron is elérhető (Ctrl+I gyorsbillentyű) karakterszámláló segítségével kiszámolt változat szerint kell megállapítani a karakterszámot.

5.7. Megrendelő a számlázáshoz szükséges, illetve a webhely címében (URL) beállott adataiban bekövetkezett változást köteles haladéktalanul (a változás bekövetkezésétől számított nyolc munkanapon belül, URL változás esetén azonnal) bejelenteni a Szolgáltatónak. A bejelentés elmaradásából eredő, Szolgáltatónál felmerülő kárt a Megrendelő köteles megtéríteni, valamint a sajátját viselni. Az URL változás bejelentésének elmulasztása a szolgáltatás elérhetetlenségét okozhatja.

5.8. Megrendelő tudomásul veszi, hogy Szolgáltató, az 5.1 pontban meghatározott díjakat, minden év 1. napjától kezdődően, a KSH által közzétett előző évi inflációs ráta mértékével megegyezően, minden további jognyilatkozat nélkül automatikusan megemelheti (infláció követés).

**6. Garancia és felelősség**

6.1. A Szolgáltató a Mellékletben megjelölt joganyagok szövegét a Jogtárban, illetve az Online Jogtárban megjelenő joganyag szöveggel megegyező formában és tartalommal szolgáltatja a Megrendelő web oldaláról linkelő felhasználónak. A Szolgáltató garantálja, hogy a jelen szerződés szerint web-en megjelenő joganyagok szövege a belinkelés napján a Szolgáltató adatbázisa szerint hatályos naprakész szövegállapotot mutatja.

6.2. A Megrendelő által fenntartott vagy üzemeltetett oldalakon szereplő, jelen szerződés tárgyát nem érintő bármely más információ tartalmáért, helyességéért Szolgáltató felelősséget nem vállal.

**7. Vis maior**

Egyik fél sem felel a szerződés szerinti kötelezettsége nem vagy nem teljeskörű teljesítéséért azon esetekben, amikor olyan, mindkét fél érdekkörén kívül eső, előre nem látható körülmény (vis maior) merül fel, amely megakadályozza a szerződés teljesítését. Ilyen körülmény különösen: háborús cselekmények, lázadás, szabotázs, robbantásos merénylet, vagy más szükséghelyzet, elemi csapás, árvíz, tűzvész, villámcsapás, illetve más természeti katasztrófa, munkabeszüntetés, a honvédelmi törvény, rendőrségi törvény alapján feljogosított szervek rendelkezésére tett intézkedés, áramszünet, kommunikációs-vonal hiba stb.

**8. A szerződés hatálya, tartama, megszűnése**

8.1. Jelen szerződést a Felek határozatlan időre kötik, azzal, hogy a szerződés azon a napon lép hatályba, amelyiken a Megrendelő Internet oldaláról először válik elérhetővé a Mellékletben megjelölt joganyag halmaz.

8.2. Jelen szerződést a Felek bármelyike írásban 30 napos felmondási idővel indokolás nélkül felmondhatja.

8.3. Szolgáltató egyoldalúan és azonnali hatállyal felmondhatja jelen szerződést, ha Megrendelő az abban foglaltakat nem tartja be, a szolgáltatás díját felszólításra nem fizette meg, továbbá ha a Szolgáltató jó hírét sértő cselekményt végez vagy ilyen tevékenységet eltűr, a szerzői jogi törvényben vagy a versenytörvényben foglalt rendelkezéseket a Szolgáltatóval vagy a Szolgáltató partnereivel szemben megszegi.

8.4. Jelen szerződés automatikusan megszűnik:

• a Szolgáltató Jogutód nélküli megszűnésével;

• az üzleti/intézményi Megrendelő jogutód nélküli megszűnésével;

• a természetes személy Megrendelő halálával.

**9. Egyéb rendelkezések**

9. 1. A jelen szerződés érvényességi kelléke a Megrendelő által összeállított Melléklet, a szerződés tárgyát képező joganyagok jegyzékéről.

9.2. A jelen szerződéssel nyújtott szolgáltatással kapcsolatos igények kielégítése, illetőleg a megfelelő tájékoztatás érdekében a Szolgáltató ügyfélszolgálatot és Help desket működtet.

9.3. A jelen Megállapodással kapcsolatos esetleges jogviták tekintetében a felek pertárgy értéktől és a követelés jogcímétől függően a Budai Központi Kerületi Bíróság, illetve a Fővárosi Törvényszék kizárólagos illetékességét kötik ki.

9.4. A jelen szerződésben nem szabályozott kérdésekben Polgári Törvénykönyvről szóló 2013. évi V. törvény, illetve a szerzői jogról szóló 1999. évi LXXVI. törvény rendelkezései az irányadók.

9.5. Felek jelen szerződést, mint ügyleti akaratukkal mindenben megegyezőt, a cégjegyzés, illetve aláírási jogosultságuk szabályai szerint jóváhagyólag és saját kezűleg aláírták.

Budapest, 2021.